დანართი 1

დაბა ბახმაროს სარეკრეაციო ტერიტორიის გენერალური გეგმის
განაშენიანების მართვის რეგლამენტი
თავი I
ზოგადი დებულებები
მუხლი 1. ბახმაროს სარეკრეაციო ტერიტორიის გენერალური გეგმის განაშენიანების მართვის რეგლამენტი
[bookmark: _Hlk15895914]1. ბახმაროს სარეკრეაციო ტერიტორიის გენერალური გეგმის განაშენიანების მართვის რეგლამენტი შედგენილია საქართველოს სივრცის დაგეგმარების, არქიტექტურული და სამშენებლო საქმიანობის კოდექსის, „სივრცის დაგეგმარებისა და ქალაქთმშენებლობითი გეგმების შემუშავების წესის შესახებ“ საქართველოს მთავრობის 2019 წლის 3 ივნისის №260 დადგენილების, „ტერიტორიების გამოყენების და განაშენიანების რეგულირების ძირითადი დებულებების შესახებ“ საქართველოს მთავრობის 2019 წლის 3 ივნისის №261 დადგენილების, „მშენებლობის ნებართვის გაცემისა და შნობა-ნაგებობის ექსპლუატაციაში მიღების წესისა და პირობების შესახებ“ საქართველოს მთავრობის 2019 წლის 31 მაისის №255 დადგენილების მოთხოვნათა შესაბამისად, ბახმაროს სარეკრეაციო ტერიტორიის ქალაქთმშენებლობითი განვითარების პრიორიტეტებისა და სპეციფიკის გათვალისწინებით.
2. განაშენიანების გეგმა/განაშენიანების დეტალური გეგმები და მათი რეგლამენტები უნდა შეესაბამებოდეს გენერალური გეგმით დადგენილ მოთხოვნებს.
მუხლი 2. მიზნები და დაგეგმარების პრინციპები
1. ბახმაროს სარეკრეაციო ტერიტორიის გენერალური გეგმის განაშენიანების მართვის რეგლამენტის მიზანია ბახმაროსთვის დამახასიათებელი განაშენიანების სპეციფიკური პირობების დადგენა.
2. ბახმაროს სარეკრეაციო ტერიტორიის დაგეგმარების პრინციპებია:
ა) დაგეგმილი განაშენიანება უნდა ჩაეწეროს არსებულ ბუნებრივ გარემოში/ლანდშაფტში, ისე, რომ დაცული იქნას არსებული პანორამული ხედები, ბუნებრივი გარემო და წყლის ბუნებრივი სისტემები, ასევე შეიქმნას და დაცულ იქნას განაშენიანებისგან ღია სივრცეების ქსელი;
ბ) განვითარება უნდა განხორციელდეს კომპაქტური, საშუალო სიმჭიდროვის შერეული გამოყენების კლასტერებად, რომ შემცირდეს სატრანსპორტო მოთხოვნა და განაშენიანების ფართობი;
გ) განაშენიანებული სივრცეები კავშირში უნდა იყოს საბაგირო გზების ინფრასტრუქტურასთან და მრავალმიზნობრივ (საფეხმავლო, სასრიალო, საველოსიპედო) გზების/ბილიკების სისტემასთან და მორგებული იყოს ბუნებრივ გარემოსთან.
მუხლი 3. გამოყენებულ ტერმინთა განმარტებები
1. განაშენიანების მართვის რეგლამენტის მიზნებისათვის მასში გამოყენებულ ტერმინებს აქვს „საქართველოს სივრცის დაგეგმარების, არქიტექტურული და სამშენებლო საქმიანობის კოდექსი“ საქართველოს კანონის, „სივრცის დაგეგმარებისა და ქალაქთმშენებლობითი გეგმების შემუშავების წესის შესახებ“ საქართველოს მთავრობის 2019 წლის 3 ივნისის №260 დადგენილების, „ტერიტორიების გამოყენების და განაშენიანების რეგულირების ძირითადი დებულებების შესახებ“ საქართველოს მთავრობის 2019 წლის 3 ივნისის №261 დადგენილების გამოყენებული ტერმინების მნიშვნელობა, გარდა ამ მუხლის მე-2 პუნქტში მოცემული ტერმინებისა.
2. რეგლამენტში გამოყენებულ ტერმინებს აქვთ შემდეგი მნიშვნელობა:
ა) ბახმარო – ჩოხატაურის მუნიციპალიტეტის, დაბა ბახმაროს სარეკრეაციო ტერიტორია;
ბ) კოდექსი – საქართველოს სივრცის დაგეგმარების, არქიტექტურული და სამშენებლო საქმიანობის კოდექსი;
გ) რეგლამენტი – ბახმაროს სარეკრეაციო ტერიტორიის გენერალური გეგმის განაშენიანების მართვის რეგლამენტი;
დ) ძირითადი დებულებები – „ტერიტორიების გამოყენების და განაშენიანების რეგულირების ძირითადი დებულებების შესახებ“ საქართველოს მთავრობის 2019 წლის 3 ივნისის №261 დადგენილება;
ე) საბჭო – საქართველოს რეგიონული განვითარებისა და ინფრასტრუქტურის სამინისტროს მმართველობის სფეროში შექმნილი სამინისტროს სათათბირო ორგანო – „დასახლებათა ტერიტორიების გამოყენებისა და განაშენიანების რეგულირების საკითხთა საბჭო“.
თავი II
 ბახმაროს სივრცითი განვითარების მართვა და დაგეგმვის პირობები
მუხლი 4. ბახმაროს სივრცითი განვითარების მართვის სისტემა
1. ტერიტორიები გამოყენებისა და განვითარების მიზნით იყოფა: 
ა) სამშენებლო ტერიტორიებად;
ბ) არასამშენებლო ტერიტორიებად.
2. სამშენებლო ტერიტორიებზე ნორმატიული რეჟიმი დგინდება ფუნქციური ზონების და ქვეზონების და ძირითადი პარამეტრების დადგენით, რომლის საფუძველზეც მუშავდება ქვემდგომი გეგმები და კანონმდებლობით დადგენილი სხვა მოთხოვნების დაცვით დგინდება განაშენიანების მართვის საფუძვლები.
3. არასამშენებლო ტერიტორიების განსაზღვრა შესაძლებელია სივრცის დაგეგმარების, ქალაქთმშენებლობითი ან/და დარგობრივი გეგმების მიერ შესაბამისი ტერიტორიული რეჟიმების დადგენით, სადაც ცალკეულ შემთხვევებში დასაშვებია მხოლოდ შესაბამისი ფუნქციით განპირობებული მშენებლობა.
4. ქალაქთმშენებლობითი დაგეგმვა ხორციელდება ორსაფეხურიანი სისტემით:
ა) გენერალური გეგმა, რომელიც არეგულირებს დაბა ბახმაროს მთელი ტერიტორიის გამოყენებისა და განაშენიანების ზოგად რეგულირებას;
ბ) განაშენიანების გეგმა/განაშენიანების დეტალური გეგმა, რომელიც არეგულირებს დაბა ბახმაროს მთელი ტერიტორიის გამოყენებისა და განაშენიანების კონკრეტულ რეგულირებას.
5. ინტეგრირებული გეგმიდან შესაძლებელია გამოიყოს და დაზუსტდეს ცალკეული ასპექტები დამოუკიდებელი გეგმის (ლანდშაფტის დაცვის, ნარჩენების მართვის, სეისმური და რაიონების და სხვა) სახით. მის მიმართ უცვლელად მოქმედებს კოდექსით სივრცის დაგეგმარებისა და ქალაქთმშენებლობითი გეგმებისათვის დადგენილი მოთხოვნები.
6. დარგობრივი გეგმები – (გარემოს დაცვის, კულტურული მემკვიდრეობის დაცვის, ენერგეტიკის განვითარების, სოფლის მეურნეობის განვითარების, სატრანსპორტო სისტემის განვითარების და სხვა) არის შესაბამისი უფლებამოსილი ორგანოს მიერ შემუშავებული და დამტკიცებული დოკუმენტი, რომლის შინაარსთან, შემუშავებასა და დამტკიცებასთან დაკავშირებული საკითხები წესრიგდება შესაბამისი სფეროს კანონმდებლობით და რომელიც რელევანტურია სივრცის დაგეგმარებისა და ქალაქთმშენებლობითი გეგმებისათვის.
მუხლი 5. განაშენიანების გეგმის/განაშენიანების დეტალური გეგმის დამუშავების პრინციპები და შემადგენლობა
1.განაშენიანების გეგმის/განაშენიანების დეტალური გეგმის შემუშავების, დამტკიცების პროცედურა და წარსადგენი დოკუმენტაცია განისაზღვრება კანონმდებლობით.
2. გენერალური გეგმა, მათ შორის დანართი №1 (ტექსტური ნაწილი) განსაზღვრავს ცალკეული გეგმარებითი ერთეულებისთვის განაშენიანების გეგმის/განაშენიანების დეტალური გეგმის კონკრეტულ შემადგენლობას, რომლის საფუძველზეც უნდა მოხდეს შესაბამისი ტერიტორიების განვითარება.
3. დაუშვებელია განაშენიანების გეგმით/განაშენიანების დეტალური გეგმით განაშენიანების პარამეტრების 10 % მეტად მატება.
4. განაშენიანების გეგმა/განაშენიანების დეტალური გეგმა უნდა შეესაბამებოდეს გენერალური გეგმით, მათშორის დანართი №1 (ტექსტური ნაწილით) დადგენილ მოთხოვნებს

მუხლი 6. საბჭო
ბახმაროს ტერიტორიაზე ქვემოთ ჩამოთვლილ საკითხებზე გადაწყვეტილების მისაღებად საჭიროა საბჭოს რეკომენდაციების გათვალისწინება:
ა) სივრცის დაგეგმარების გეგმების/ქალაქთმშენებლობითი გეგმების კონცეფციის/პროექტის განხილვა;
ბ) ამ რეგლამენტის შესაბამისად ფაქტობრივი პარამეტრების დადგენა;
გ) შეუსაბამო მიწის ნაკვეთების ან/და შენობა-ნაგებობის შემდგომი განვითარება;
დ) კანონმდებლობით ან/და ქალაქთმშენებლობითი დოკუმენტებით განსაზღვრული მშენებლობის საგამონაკლისო წესით დაშვება;
ე) არასამშენებლო ტერიტორიაზე მდებარე მიწის ნაკვეთის საგამონაკლისო წესით განაშენიანების პირობების დადგენა;
ვ) განაშენიანების დეტალური გეგმის საფუძველზე განაშენიანების პარამეტრების მატება გენერალური გეგმისა და განაშენიანების გეგმის მართვის რეგლამენტების შესაბამისად;
ზ) მიწის ნაკვეთის სამშენებლოდ განვითარების მიზნით გამიჯვნა;
თ) კანონმდებლობით განსაზღვრული სხვა საკითხები.
თავი III 
სამშენებლო, არასამშენებლო ტერიტორიები და დამცავი ზონები

მუხლი 7. სამშენებლო ტერიტორიები
[bookmark: _Hlk14777656]1. სამშენებლო ტერიტორიაზე დგინდება შემდეგი ფუნქციური ზონები:
ა) შერეული ზონა (შზ);
ბ) ინდუსტრიული ზონა (იზ).
2. სამშენებლო ტერიტორიაზე დგინდება შემდეგი ფუნქციური ქვეზონები:
[bookmark: _Hlk14968112]ა) სასოფლო-სამოსახლო ზონა (შზ-1);
ბ) საკურორტო ზონა  – 1 (შზ-6);
გ) საკურორტო ზონა – 2 (შზ-7);
[bookmark: _Hlk14968601]დ) კომერციული ზონა (შზ-5);
[bookmark: _Hlk14968718]ე) საწარმოო ზონა (იზ-1).
3. განაშენიანების გეგმით/განაშენიანების დეტალური გეგმით განისაზღვრება ფუნქციური ქვეზონების განაშენიანების მართვა.
[bookmark: _Hlk14783736]მუხლი 8. არასამშენებლო და სატრანსპორტო ინფრასტრუქტურის ტერიტორიები
ბახმაროს ტერიტორიაზე გამოიყოფა შემდეგი არასამშენებლო ტერიტორიები:
ა) სასოფლო-სამეურნეო ტერიტორია;
ბ) ლანდშაფტური ტერიტორია;
გ) გამწვანებული ტერიტორია;
დ) ზელოკალური სატრანსპორტო ტერიტორია;
ე) ლოკალური სატრანსპორტო ტერიტორია. 
მუხლი 9. დამცავი ზონები და მათი რეგლამენტები
1. ბახმაროს ტერიტორიაზე გამოიყოფ გარემოს დამცავი ზონა 3 (გდზ-3) – არის წყლის დამცავი ტერიტორია სადაც, ხორციელდება წყლის დამცავი ტერიტორიის დაცვა და აღდგენა.
2. სანიტარული დაცვის ზონები:
ა) სანიტარული დაცვის ზონა 2 (სდზ-2);
ბ) სანიტარული დაცვის ზონა 3 (სდზ-3).
3. ბახმაროს ტერიტორიაზე მოქმედი ზონების რეგლამენტები განსაზღვრულია გარემოს დაცვის შესახებ საქართელოს კანონით, კურორტებისა და საკურორტო ადგილების სანიტარული დაცვის ზონების შესახებ საქართველოს კანონით.
მუხლი 10. ბუნებრივი საფრთხეები
1. ბახმაროს ტერიტორიაზე გამოიყოფა შემდეგი ბუნებრივი საფრთხეები:
ა) მეწყერსაშიში ზონა;
ბ) ღვარცოფსაშიში ზონა;
გ) წყალდიდობის და დატბორვის ზონები;
დ) ზვავსაშიშროების ზნა.
2. ბუნებრივი საფრთხეების არეალები განსაზღვრულია გენერალური გეგმაში. აღნიშნულ არეალში, საფრთხის აღმოფხვრამდე აკრძალულია სამშენებლო სამუშაოები, გარდა საფრთღის აღმოსაფხვრელად განსახორციელებელი სამუშაოებისა და მშენებლობებისა.

